Virallinen lehti nro C 370 , 21/12/1999 s. 0028



KIRJALLINEN KYSYMYS P-0269/99 esittäjä(t): Gerhard Hager (NI) komissiolle (5. helmikuuta 1999) Aihe: Apu Venäjälle - kadonneet EU-miljoonat Euroopan unioni päätti yhdessä USA:n kanssa viime syksynä antaa Venäjälle 6,3 miljardin shillingin arvoisen elintarvikeavustuksen, koska pelkäsi että Venäjällä nähtäisiin talvella nälkää. Nyt on kuulunut tietoja, joiden mukaan avustusohjelman toteutus ei juurikaan edisty eikä voida taata, etteivät avustukseen tarkoitetut elintarvikkeet joudu mafian käsiin, niin kuin tapahtui talvella 1991/92. 1. Mitä turvatoimia toteutettiin sen takaamiseksi, että elintarvikkeet todella päätyvät niiden tarvitsijoille? 2. Mihin avustukset toimitetaan ja miten jakelujärjestelmä Venäjällä luotiin? 3. Kuka on EU:n puolesta vastuussa avustusohjelman toteutuksesta? 4. USA:n käyttämä strategia eroaa Euroopan strategiasta siten, että se myönsi tavaratoimitusten lisäksi lainan, johon sisältyi velvoite ostaa lainalla tuotteita USA:lta. Miksei EU:kin toteuttanut tällaista kaksiosaista ohjelmaa? Komission jäsenen Hans van den Broekinkomission puolesta antama vastaus (27. huhtikuuta 1999) Komission ja Venäjän hallituksen välillä allekirjoitetun yhteisymmärryspöytäkirjan 3.13 kohdassa määrätään seuraavasti: "Venäjän federaation hallitus takaa kaikkien toimien avoimuuden ja täyden seurannan hyödykkeiden haltuunotosta niiden myynnin ja jakelun loppupisteeseen asti. Venäjän toimivaltaiset tarkastusviranomaiset valvovat erityisesti myynnistä saadun tuoton kokoamista ja käyttöä sekä erityistiliä koskevia yksityiskohtaisia tiedonantoja." Kuten jo Sirkka-Liisa Anttilan(1) kirjalliseen kysymykseen P-131/99 annetussa vastauksessa todetaan, yhteisymmärryspöytäkirjassa määrätään lisäksi, että Venäjän viranomaiset avustavat komission tarkoitukseen määräämien riippumattomien elinten työtä seuranta-, tarkastus-, tilintarkastus- ja arviointitehtävissä. Pöytäkirjassa myös annetaan Euroopan yhteisöjen tilintarkastustuomioistuimelle oikeus suorittaa Venäjällä toteutettavia toimia koskevia tilintarkastuksia. Venäjän viranomaiset ovat valinneet avun kohteet ja laatineet jakelujärjestelmän. Ne sisältyvät yhteisymmärryspöytäkirjan liitteisiin. Tuotteiden hankinta ja niiden kuljettaminen Venäjän rajalle kuuluu maatalouden pääosaston toimivaltaan. Komission toteutettavaksi määrätyn seurannan, tarkastukset, tilintarkastukset ja arvioinnin panee täytäntöön yhteisön ulkopuolisiin maihin suunnattavaa apua hallinnoiva toimiala. Yhdysvaltain PL 480 -ohjelmassa (I osasto) määrätään kehitysmaihin suuntautuvasta hallitusten välisestä maataloustuotteiden myynnistä pitkäaikaisin luottojärjestelyin. Yhteisöllä ei ole vastaavanlaista vahvistettua ohjelmaa, joka mahdollistaisi luottojen myöntämisen. Koska yhteisöllä ei ollut käytettävissään luototukseen tarvittavia taloudellisia keinoja, mutta sillä oli interventiotoimien seurauksena maataloustuotteita interventiovarastossa, maataloustuotteiden ilmaisjakeluohjelma Venäjän federaatiolle oli ainoa mahdollinen vastaus Venäjän ruoka-apupyyntöön. Komissio viittaa myös Jean-Antoine Giansilyn parlamentin maaliskuun 1999 I istuntojakson kyselytunnilla esittämään suulliseen kysymykseen H-130/99 antamaansa vastaukseen(2). (1) Katso sivu 19. (2) Parlamentin kokousasiakirjat (maaliskuun I 1999).